**Szám:** 1-13/2014. 17. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. november 27-i rendes ülésére

**Tárgy:** Beszámoló a Zalaszentgróti Rendőrőrs 2013. évi tevékenységéről

**Tisztelt Képviselő testület!**

A Rendőrségről szóló 1994. évi XXXIV. törvény 8. § (4) bekezdése értelmében "A rendőrkapitány vagy kijelölt helyettese évente beszámol a rendőrkapitányság illetékességi területén működő települési önkormányzat képviselő-testületének a település közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról."

Kozma István r. százados úr, a Keszthelyi Rendőrkapitányság Zalaszentgróti Rendőrőrsének parancsnoka a fenti jogszabályi előírásnak megfelelően elkészítette a Zalaszentgrót Város közrendjének és közbiztonságának helyzetéről szóló, 2013. évre vonatkozó beszámoló jelentést, amely a jelen előterjesztés 1. számú mellékletét képezi.

A jelentés részletesen, átlátható és a korábbi adatokkal összehasonlítható módon tartalmazza Zalaszentgrót város - Egységes Nyomozóhatósági és Ügyészségi Bűnügyi Statisztika adatain alapuló - bűncselekményi statisztikáját. A jelentés szerint a vagyon elleni bűncselekmények közül a lopások dominálnak, a garázdaságok száma csökkent.

A helyi rendőrhatóság továbbra is kiemelt figyelmet fordít a fokozott közterületi jelenlétre, az erre vonatkozó lakossági visszajelzések is egyértelműen pozitívak. Örömteli, hogy Zalaszentgrót város bűncselekményi átlaga a hasonló kategóriába tartozó települések bűncselekményi átlagánál minden tekintetben alacsonyabb.

A fentieken túl a jelentés kitér a bűnmegelőzési és a szabálysértési tevékenységre, a közbiztonság és a közlekedésbiztonság helyzetére, valamint a települési önkormányzattal és a polgárőr egyesületekkel fennálló együttműködésre.

Magam is jó szívvel erősíthetem meg parancsnok úr azon álláspontját, mely szerint az együttműködések kiválónak mondhatók, ezzel is segítve a településen élők biztonságérzetének fokozását.

Zalaszentgrót Város Önkormányzata Képviselő-testületének fontos célja, hogy a Zalaszentgróti Rendőrőrsre az elkövetkezőkben is kiemelt stratégiai partnerként tekinthessen, és - hasonlóan az eddigiekhez - minden lehetséges eszközzel igyekezzen támogatni.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően a következő határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete a Zalaszentgrót Város közrendjének és közbiztonságának helyzetéről szóló, 2013. évre vonatkozó beszámoló jelentést az előterjesztés 1. számú melléklete szerinti tartalommal elfogadja.

A Képviselő-testület felkéri Baracskai József polgármestert, hogy a döntésről a Keszthelyi Rendőrkapitányság Zalaszentgróti Rendőrőrsének parancsnokátírásban tájékoztassa.

**Határidő:** 2014. december 1.

**Felelős:** Baracskai József polgármester

**Zalaszentgrót**, 2014. november 10.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző