Szám: 1-13/2014. 16. sz. napirendi pont anyaga

**Előterjesztés**

**Zalaszentgrót Város Önkormányzata Képviselő-testületének**

**2014. november 27-i rendes ülésére**

**Tárgy:** A 2014. évi tűzvédelmi tevékenységről szóló beszámolók elfogadása

**Tisztelt Képviselő-testület!**

A tűz elleni védekezésről, a műszaki mentésről és a tűzoltóságról szóló 1996. évi XXXI. törvény (a továbbiakban: Törvény) meghatározza a helyi önkormányzatok tűzoltósággal kapcsolatos tevékenységeit, amelynek keretében a települési önkormányzat képviselő-testülete

1. hozzájárulhat a hivatásos tűzoltóság, valamint hozzájárul - amennyiben területén működik - az önkormányzati tűzoltóság és az önkéntes tűzoltó egyesület fenntartásához,
2. önkormányzati tűzoltóság, önkéntes tűzoltó egyesület alapításában vehet részt,
3. gondoskodik az önkormányzati tűzoltóság fenntartásáról, működtetéséről és fejlesztéséről,
4. közreműködik a tűzoltási és műszaki mentési feladatok ellátásában közreműködő önkéntes tűzoltó egyesület fenntartásában, működtetésében és fejlesztésében,
5. hozzájárulhat más tűzoltóság létesítéséhez, fenntartásához, fejlesztéséhez.

A Törvény 30. § (5) bekezdése értelmében a hivatásos tűzoltó parancsnok vagy kijelölt helyettese évente beszámol a hivatásos tűzoltóság működési területén működő települési önkormányzat képviselő-testületének a település tűzvédelmi helyzetéről, a tűzvédelem érdekében tett intézkedésekről és az azzal kapcsolatos feladatokról.

A hivatkozott törvényi kötelezettségnek eleget téve, a Keszthelyi Hivatásos Tűzoltóparancsnokság mint a Zala Megyei Katasztrófavédelmi Igazgatóság helyi szerve a Törvény 30. § (5) bekezdése, valamint a Belügyminisztérium Országos Katasztrófavédelmi Főigazgatóság 50/2014. (VII. 9.) BMOKF számú intézkedése alapján elkészítette a működési területén lévő települési önkormányzatok képviselő-testületei – esetünkben Zalaszentgrót Város Önkormányzatának Képviselő-testülete – számára a település tűzvédelmi helyzetéről, a tűzvédelem érdekében tett intézkedésekről és az azzal kapcsolatos feladatokról szóló beszámolóját. A Keszthelyi Hivatásos Tűzoltóparancsnokság beszámolója jelen előterjesztés 1-2. számú mellékletét képezi.

A Törvény 28. § (2) bekezdés b) pontja az önkormányzati tűzoltóparancsnok számára ír elő beszámolási kötelezettséget, amelynek teljesítéseként Husz Ferenc, a Zalaszentgrót Önkormányzati Tűzoltó Parancsnokság tűzoltóparancsnoka által megküldésre került a 2014. évre vonatkozó beszámolójuk a T. Képviselő-testület részére. A Zalaszentgrót Önkormányzati Tűzoltó Parancsnokság 2014. évi tűzvédelmi tevékenységéről szóló beszámolója jelen előterjesztés 3. számú mellékletét képezi.

Az önkormányzati és létesítményi tűzoltóságokra, valamint a hivatásos tűzoltóság, önkormányzati tűzoltóság és önkéntes tűzoltó egyesület fenntartásához való hozzájárulásra vonatkozó szabályokról szóló 239/2011. (XI. 18.) Korm. rendelet 32. §-a szerint az önkormányzati tűzoltóság fenntartásához a védett települési önkormányzatok hozzájárulnak, amely - megállapodásban rögzített - hozzájárulások mértékének megállapításánál kiemelt szempontnak tekintendő a települések lakosságszáma, valamint területének nagysága. Az önkormányzati éves hozzájárulás mértékét legalább oly módon szükséges megállapítani, hogy a központi költségvetési hozzájárulással együttesen fedezetet biztosítson az önkormányzati tűzoltóság éves fejlesztési, fenntartási és működési kiadásaira.

Zalaszentgrót Város Önkormányzata 2014. évben 2.200.000,-Ft támogatást nyújtott a helyi önkormányzati tűzoltóság részére, amelynek pragmatikus felhasználását jelzi a Zalaszentgrót Önkormányzati Tűzoltó Parancsnokság optimális tűz- és műszaki mentési, vonulási, tűzvédelmi oktató-nevelő, tájékoztatási és propaganda tevékenysége, valamint a lakosság általi pozitív megítélése.

Mindezek alapján deklarálható a Zalaszentgrót Város Önkormányzata és a Zalaszentgrót Önkormányzati Tűzoltó Parancsnokság közötti stabil partneri kapcsolat, amelynek fenntartása a továbbiakban is releváns önkormányzati célkitűzés.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a 2014. évi tűzvédelmi tevékenységről szóló tájékoztatást elfogadni.

**Határozati javaslat:**

1. Zalaszentgrót Város Önkormányzatának Képviselő-testülete a Zala Megyei Katasztrófavédelemi Igazgatóság Keszthelyi Hivatásos Tűzoltóparancsnoksága 2014. évi tűzvédelmi tevékenységéről szóló beszámolót az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a Zala Megyei Katasztrófavédelemi Igazgatóság Keszthelyi Hivatásos Tűzoltóparancsnokság tűzoltóparancsnokát a határozati kivonat egy példányának megküldésével értesítse.

1. Zalaszentgrót Város Önkormányzatának Képviselő-testülete a Zalaszentgrót Önkormányzati Tűzoltó Parancsnokság 2014. évi tűzvédelmi tevékenységéről szóló beszámolót az előterjesztés 2. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a Zalaszentgrót Önkormányzati Tűzoltó Parancsnokság tűzoltóparancsnokát a határozati kivonat egy példányának megküldésével értesítse.

Határidő: 2014. december 1.

Felelős: Dr. Simon Beáta jegyző

**Zalaszentgrót**, 2014. november 14.

**Baracskai József**

polgármester

A határozati javaslat a törvényességi előírásoknak megfelel.

Dr. Simon Beáta

jegyző